ORDE do 8 de abril de 2008 pola que se establecen as bases reguladoras das subvencións ás organizacións profesionais agrarias para actividades de interese agrario e se procede á súa convocatoria para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 14/04/2008

A Lei 1/2006, do 5 de xuño, do Consello Agrario Galego, recoñece na súa exposición de motivos o papel que as organizacións profesionais agrarias cumpren na vertebración social e profesional do sector primario. A súa achega para articular mecanismos eficaces de participación directa do sector agrario coa Administración, asegurando a presenza dos intereses dos produtores agrarios nos procesos de avaliación e decisión das políticas agrarias, así como o constante traballo a prol dunha garantía de rendas dignas para os agricultores e da mellora da calidade de vida no medio rural contribuíron ao recoñecemento por parte dos poderes públicos da súa lexítima representatividade como interlocutores sociais no eido agrario e mesmo tamén pola sociedade civil como entidades representativas dos labregos e labregas.
En concordancia con esa función vertebradora da trama social do medio rural, cómpre articular medidas de apoio institucional ás organizacións profesionais agrarias. Esta orde establece o marco regulador das subvencións ás organizacións representativas do sector agrario en Galicia co obxectivo de fortalecer a súa implantación e consolidación.
A Lei 9/2007, do 13 de xuño, de subvencións de Galicia, establece o réxime xeral de concesión de axudas e subvencións públicas da Comunidade Autónoma de Galicia, e dispón no seu artigo 14 que, con carácter previo á disposición dos créditos, os órganos concedentes establecerán as bases reguladoras aplicables ás subvencións. Esta orde adáptase a esa normativa, tendo en conta en todo caso os principios recollidos no artigo 5.2º da devandita lei.
Xa que logo, de conformidade co artigo 30.1º.3 do Estatuto de autonomía de Galicia, e no uso das facultades que me confire a Lei 1/1983, do 22 de febreiro, reguladora da Xunta e da súa Presidencia,
DISPOÑO:
Capítulo I
Disposicións xerais
Artigo 1º.-Obxecto da orde.
1. Esta orde ten por obxecto aprobar as bases polas que se rexerá a concesión das subvencións que a Consellería do Medio Rural conceda con cargo aos seus orzamentos ás organizacións profesionais agrarias para actividades de interese agrario.
2. As bases reguladoras publicaranse no Diario Oficial de Galicia e na páxina web oficial da consellería consonte o previsto no artigo 5.3º da Lei 9/2007, do 13 de xuño, de subvencións de Galicia.
3. Así mesmo, por medio desta orde convócase a devandita axuda para o ano 2008.
Capítulo II
Bases reguladoras
Artigo 2º.-Obxecto e finalidade.
1. As subvencións reguladas por estas bases teñen por obxecto establecer o réxime de subvencións que conceda, en réxime de concorrencia competitiva, a Consellería do Medio Rural con cargo aos seus orzamentos ás organizacións profesionais agrarias para actividades de interese agrario.
2. A finalidade das axudas concedidas ao abeiro destas bases reguladoras é a realización de actividades de representación e de formación dos asociados das organizacións profesionais agrarias con implantación en Galicia e dos agricultores e agricultoras galegos en xeral.
Artigo 3º.-Entidades beneficiarias.
1. Serán beneficiarias as organizacións profesionais agrarias legalmente constituídas en Galicia e nas que concorran as circunstancias previstas nesta orde, e non incorran nas circunstancias previstas no artigo 10 da Lei 9/2007, do 13 de xuño, de subvencións de Galicia.
Artigo 4º.-Actividades subvencionables.
1. Serán obxecto de subvención os custos derivados das actividades que se relacionan a seguir, que desenvolverán as organizacións profesionais agrarias con implantación en Galicia:
a) Funcións e actuacións que lles son propias conforme a normativa legal.
b) Funcións ordinarias de xestión interna das organizacións profesionais agrarias.
c) Representación perante as institucións.
d) Participación nos órganos colexiados, comisións, mesas sectoriais que, para a defensa dos intereses dos seus representantes, foron constituídos pola Administración galega.
e) Formación dos asociados e dos seus familiares.
f) Impulso do asociacionismo agrario.
2. A determinación dos gastos subvencionables axustarase ao disposto nos artigos 29 da Lei 9/2007, do 13 de xuño, de subvencións de Galicia e 31 da Lei 38/2003, do 17 de novembro, xeral de subvencións. Particularmente, de acordo co recollido no artigo 29 da Lei 9/2007, cando o importe do investimento subvencionable supere a contía de 30.000 euros no caso de obra, ou de 12.000 euros no suposto de subministración de bens de equipo ou prestación de servizos por empresas de consultoría ou asistencia técnica, o beneficiario deberá presentar como mínimo tres ofertas de diferentes provedores, con carácter previo á entrega do ben ou á contratación do compromiso para a prestación do servizo, agás nos casos en que polas especiais características dos gastos subvencionables non exista no mercado suficiente número de entidades que o subministren ou presten.
A elección destas ofertas realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
O IVE será subvencionable se concorren as circunstancias previstas no artigo 31.9º da Lei 38/2003, xeral de subvencións.
Artigo 5º.-Prazo e forma das solicitudes.
As solicitudes para participar no procedemento de concesión da axuda presentarase na forma e prazo que se indiquen na convocatoria.
Artigo 6º.-Criterios de valoración.
Avaliarase, en todo caso, o emprego da lingua galega na realización de actividades ou condutas para as que se solicita a axuda, conforme o punto 2.l do artigo 20º da Lei 9/2007, do 13 de xuño, de subvencións de Galicia.
As solicitudes da axuda serán valoradas de maneira que a distribución da axuda se efectúe de forma paritaria nun 70% do seu importe, e o 30% restante atendendo ao recollido no parágrafo anterior, entre as organizacións profesionais agrarias que concorreron ás eleccións a cámaras agrarias que tiveron lugar o 26 de maio de 2002, segundo o recollido na disposición transitoria única da Lei 1/2006, do 5 de xuño, do Consello Agrario Galego.
Artigo 7º.-Órganos competentes.
1. O órgano competente para a ordenación e instrución do procedemento de concesión é a Dirección Xeral de Produción, Industrias e Calidade Agroalimentaria da Consellería do Medio Rural.
2. A resolución das axudas, logo da proposta elaborada pola comisión de valoración e fiscalización da Intervención Delegada, competeralle ao conselleiro do Medio Rural.
Artigo 8º.-Instrución dos procedementos.
1. As unidades administrativas receptoras remitirán as solicitudes á Dirección Xeral de Produción, Industrias e Calidade Agroalimentaria da Consellería do Medio Rural, co fin de comprobar se a solicitude ou documentación presentada reúne os requisitos exixidos nesta orde.
2. Unha vez presentada a solicitude revisarase a súa documentación e no suposto de que non cumpra algún dos requisitos exixidos nestas bases reguladoras ou na correspondente convocatoria requirirase o/a interesado/a para que, conforme o disposto no artigo 71 da Lei de réxime xurídico das administracións públicas e do procedemento administrativo común, nun prazo de dez días hábiles, emende a falta ou achegue os documentos preceptivos. Se non o fixer, considerarase que desiste da súa solicitude, logo da resolución que deberá ser ditada nos termos establecidos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Sen prexuízo do disposto nos parágrafos anteriores, poderá requirirse o solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración.
5. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, en que se indicarán as causas desta.
Artigo 9º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados nestas bases reguladoras, así como de propoñer a concesión ou denegación da axuda ás entidades interesadas.
2. A comisión de valoración, baixo a dependencia da Dirección Xeral de Produción, Industrias e Calidade Agroalimentaria, estará presidida polo subdirector xeral de Produción Agraria Sustentable e Fomento Asociativo, e integrada ademais polo xefe do Servizo de Produción Agraria Sustentable e Sanidade Vexetal e polo xefe do Servizo de Fomento Asociativo Agrario. Actuará como secretario ou secretaria un funcionario, con categoría de xefe de sección, do Servizo de Fomento Asociativo, con voz pero sen voto.
Se por calquera causa, no momento en que a comisión de valoración teña que examinar as solicitudes, algún ou algunha dos seus integrantes non puidese asistir, será substituído polo funcionario ou funcionaria que para o efecto designe o subdirector xeral de Produción Agraria Sustentable e Sanidade Vexetal, cun rango equivalente ao substituído.
3. A comisión elaborará un informe que elevará ao director xeral de Produción, Industrias e Calidade Agroalimentaria da Consellería do Medio Rural, quen redactará a oportuna proposta de resolución.
Artigo 10º.-Resolución.
1. A proposta de resolución será elevada á persoa titular da Consellería do Medio Rural, quen, á vista dela, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a axuda concedida e a súa contía, ou, se é o caso, a causa de denegación.
2. En ningún caso o importe da axuda concedida poderá superar o custo da actividade que vai desenvolver a entidade beneficiaria.
3. A resolución notificaráselles ás entidades interesadas no prazo de dez días a partir da data en que fose ditada.
Artigo 11º.-Anticipos.
1. Unha vez ditada a resolución e notificada aos interesados, estes poderán solicitar o pagamento dun anticipo de ata o 70% do importe total concedido, de conformidade co establecido no artigo 31 da Lei 9/2007, do 13 de xuño, de subvencións de Galicia.
2. Será obrigatoria a presentación de garantías para a expedición de anticipos. A garantía constituirase nos termos recollidos no punto 2º do artigo 17 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e deberán cubrir o importe do anticipo, cos xuros deste calculados ao tipo de xuro legal do diñeiro vixente no momento da concesión e polo prazo que medie entre a data da solicitude e, como mínimo, aquela en que se cumpran dous meses do remate do prazo de xustificación.
3. A solicitude de anticipo virá acompañada da garantía correspondente. Esta solicitude, realizarase ante a Consellería do Medio Rural no prazo de quince días a partir da notificación da resolución de concesión.
Artigo 12º.-Xustificación e pagamento das subvencións.
1. O pagamento total da subvención xustificarase por medio de memoria xustificativa en que se detallen as accións e actividades desenvolvidas durante o exercicio anual, xunto coa seguinte documentación:
a) Certificación que acredite, de xeito desagregado, os gastos contraídos polas actividades obxecto de subvención.
b) Copia compulsada das nóminas, TC1 e TC2 do persoal da organización. A suma do seu importe non poderá superar o 70% do total dos gastos presentados.
c) Facturas orixinais dos gastos, ou as súas copias compulsadas, debidamente conformadas polo presidente, secretario xeral ou representante legal da organización beneficiaria. As facturas deberán traer o IVE desagregado correctamente.
d) Certificación de todas as axudas solicitadas ante as distintas administracións públicas para os mesmos fins recollidos nesta orde, tanto as concedidas como as pendentes de resolución. Esta certificación debe vir asinada polo presidente, secretario xeral ou representante legal da organización.
2. A Administración poderá solicitar a documentación adicional de carácter complementario que se considere necesaria para a xustificación das subvencións concedidas ao abeiro desta orde.
3. A documentación e xustificantes do gasto presentaranse antes da data que se indique na correspondente convocatoria anual.
4. A documentación xustificativa do gasto presentarase preferentemente perante a Dirección Xeral de Produción, Industrias e Calidade Agroalimentaria da Consellería do Medio Rural, no edificio administrativo de San Caetano en Santiago de Compostela.
5. A liquidación do importe final das axudas concedidas calcularase en función das facturas, documentación e demais xustificantes que se presenten ao respecto, de acordo co establecido nestas bases reguladoras e na resolución de concesión.
6. No caso de que os gastos totais xustificados e admitidos, sexan inferiores ao importe da subvención concedida, practicarase e redución proporcional correspondente, sempre que se cumprisen os obxectivos previstos.
7. O pagamento da subvención realizarase logo de xustificación polo beneficiario, nos termos recollidos neste artigo, e de acordo co previsto no artigo 28 da Lei 9/2007, do 13 de xuño, de subvencións de Galicia.
8. Producirase a perda do dereito ao cobramento total ou parcial da subvención no suposto de falta de xustificación ou de concorrencia dalgunha das causas previstas no artigo 33 da Lei 9/2007, do 13 de xuño, de subvencións de Galicia.
Artigo 13º.-Importe máximo das subvencións.
1. O importe das subvencións reguladas nesta orde non poderá en ningún caso ser de tal contía que, illadamente ou en concorrencia con subvencións ou axudas doutras administracións públicas ou doutros entes públicos ou privados, estatais ou internacionais, supere o custo das actividades que van desenvolver as entidades beneficiarias.
2. Os rendementos financeiros que se xeren polo fondos librados aos beneficiarios incrementarán o importe da subvención concedida e aplicaranse igualmente á actividade subvencionada.
Artigo 14º.-Incompatibilidade.
1. As subvencións reguladas por estas bases son incompatibles con calquera outra axuda procedente das administracións públicas que se conceda para os mesmos obxectivos e gastos.
2. A vulneración deste precepto dará lugar á perda da subvención concedida.
Artigo 15º.-Obrigas das entidades beneficiarias.
As entidades benficiarias estarán obrigadas ao disposto con carácter xeral no artigo 11 da Lei 9/2007, do 13 de xuño, de subvencións de Galicia, así como ás derivadas do reintegro das cantidades percibidas nos casos establecidos no artigo 33 da devandita norma legal.
Artigo 16º.-Circunstancias para a modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, estatais ou internacionais, poderá dar lugar á modificación da resolución de concesión.
2. En caso de incumprimento parcial, a fixación da contía que deba ser reintegrada determinarase en aplicación do principio de proporcionalidade.
3. O acto polo que se acorde ou se denegue a modificación da resolución será ditado pola persoa titular da consellería, logo da instrución do correspondente expediente no cal se lle dará audiencia á entidade interesada.
Artigo 17º.-Seguimento e control.
1. As organizacións profesionais beneficiarias deberán comunicarlle obrigatoriamente á Dirección Xeral de Produción, Industrias e Calidade Agroalimentaria da Consellería do Medio Rural, con antelación suficiente, calquera circunstancia ou eventualidade que poida afectar substancialmente o destino ou correcta aplicación da subvención concedida.
2. Calquera irregularidade ou ocultación de datos que poida afectar para a concesión desta axuda será causa suficiente para a súa denegación ou posterior devolución.
3. Así mesmo, a Consellería do Medio Rural poderá realizar as comprobacións e inspeccións que considere oportuno co fin de comprobar a veracidade dos datos e da documentación presentada, así como lóxico seguimento e control das axudas concedidas. Tamén facilitará toda a información que lle sexa requirida pola Intervención Xeral da Comunidade Autónoma, nos termos que establece a Lei de subvencións de Galicia e a súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas no exercicio das súas funcións de fiscalización e control do destino das axudas.
Artigo 18º.-Infraccións e sancións.
Ás entidades beneficiarias das axudas reguladas nestas bases seralles de aplicación do réxime de infraccións e sancións previsto nos artigos 50 e seguintes da Lei 9/2007, do 13 de xuño, de subvencións de Galicia e a súa normativa de desenvolvemento.
Artigo 19º.-Réxime de recursos.
As resolucións, expresas ou presuntas, dos expedientes tramitados ao abeiro desta orde ou na respectiva orde de convocatoria poñen fin á vía administrativa e contra elas poderán interpoñer os seguintes recursos, sen prexuízo de que as entidades interesadas poidan exercer calquera outro que consideren procedente:
-Potestativamente, recurso de reposición ante o conselleiro do Medio Rural, no prazo dun mes, contado a partir do día seguinte ao da súa notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992.
-Directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa.
Artigo 20º.-Rexistros públicos de subvencións e de sancións.
1. As axudas concedidas ao abeiro desta orde figurarán nun rexistro con expresión das persoas físicas ou xurídicas beneficiarias, as cantidades concedidas, a normativa que amparou a concesión e a finalidade dela.
2. Tamén figurarán no rexistro público as sancións administrativas firmes impostas pola Xunta de Galicia en materia de axudas e subvencións, con expresión das persoas físicas ou xurídicas afectadas, a normativa infrinxida e o importe da sanción.
Capítulo III
Convocatoria pública para 2008
Artigo 21º.-Solicitudes.
1. As solicitudes de axuda presentaranse mediante instancia segundo o modelo anexo, debidamente cubertas e asinadas polo presidente, secretario xeral ou representante legal da organización peticionaria, xunto coa documentación que se detalla de seguido:
1.-Acordo do órgano competente, debidamente acreditado, polo que se decide solicitar a subvención e se autoriza a persoa encargada dos trámites.
2.-Memoria xustificativa e suficientemente detallada das actividades que teña previsto desenvolver cada organización profesional durante o ano 2008.
3.-Copias compulsadas do CIF da organización solicitante e do documento de identidade do seu representante.
4.-Certificación bancaria do número de conta.
5.-Certificación sobre os seguintes aspectos:
-Cumprimento xeral dos requisitos necesarios para acollerse a esta orde de axudas, así como das obrigas e compromisos que nela se establecen.
-Autenticidade dos datos facilitados e da documentación presentada.
-Compromiso de facilitar a documentación complementaria que se poida requirir, así como de permitir as comprobacións e inspeccións que para o efecto esta Administración considere oportunas.
-Compromiso de non beneficiarse de ningunha outra subvención procedente de entidades públicas para os mesmos fins para os que se solicita a axuda ao abeiro desta orde.
-Declaración expresa de non atoparse incurso nas circunstancias previstas nos artigos 10.2º da Lei 9/2007, do 13 de xuño, de subvencións de Galicia e 13.2º da Lei 38/2003, do 17 de novembro, xeral de subvencións.
2. Consonte o artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Consellería do Medio Rural publicará na súa páxina web oficial a concesión das axudas reguladas neste orde, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na devandita páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas de ser o caso. O interesado poderá facer constar o seu dereito a que non se fagan públicos os seus datos cando concorra algunha das circunstancias previstas na alínea d) do punto 2º do artigo 15 da Lei 9/2007, do 13 de xuño, de subvencións de Galicia.
Artigo 22º.-Lugar e prazo de presentación das solicitudes.
1. As solicitudes dirixiranse ao conselleiro do Medio Rural. Presentaranse preferentemente no rexistro xeral desta consellería nos servizos centrais, ou do xeito previsto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. As solicitudes de subvención presentaranse no prazo dun mes, contado a partir do día seguinte ao da publicación desta orde no Diario Oficial de Galicia.
Artigo 23º.-Prazo de duración do procedemento de concesión.
1. Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, e a resolución e a súa notificación non poderá exceder de seis meses, contados a partir do seguinte ao da publicación da orde de convocatoria no Diario Oficial de Galicia.
2. No suposto de vencemento do prazo máximo sen que sexa notificada a resolución entenderase desestimada por silencio administrativo a solicitude de concesión da axuda.
Artigo 24º.-Prazo de presentación da xustificación.
A documentación e xustificantes presentaranse antes do día 30 de outubro de 2008.
Artigo 25º.-Financiamento.
1. As axudas económicas reguladas nesta orde faranse efectivas con cargo á aplicación orzamentaria 11.03.712C.481.1 dos orzamentos xerais da Comunidade Autónoma de Galicia para o ano 2008 e por un importe máximo de 1.125.000 euros.
Disposición adicional
Única.-Nos aspectos non regulados nesta orde estarase ao disposto na Lei 9/2007, do 13 de xuño, de subvencións de Galicia.
Disposicións derradeiras
Primeira.-Facúltase ao director xeral de Produción, Industrias e Calidade Agroalimentaria da Consellería do Medio Rural para ditar as disposicións necesarias para a aplicación e desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de abril de 2008.
Alfredo Suárez Canal
Conselleiro do Medio Rural
Ver referencia pdf "07100D007P033.PDF"